หุ้นยุโรปปิดบวกรับเฟดส่งสัญญาณขึ้นดอกเบี้ย
ตลาดหุ้นยุโรปปิดบวกเมื่อคืนนี้ (19 พ.ย.) เพราะได้แรงหนุนหลังจากรายงานการประชุมของธนาคารกลางสหรัฐ (FED) ส่งสัญญาณชัดเจนว่าเฟดจะปรับขึ้นอัตราดอกเบี้ยในการประชุมเดือนหน้า ขณะที่นักลงทุนมีความเชื่อมั่นว่าเศรษฐกิจสหรัฐมีความแข็งแกร่งพอที่จะรับมือกับการปรับขึ้นดอกเบี้ยได้
20 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.4% ปิด (19 พ.ย.) ที่ 380.96 จุด, ดัชนี CAC-40 ตลาดหุ้นฝรั่งเศสปิดที่ 4,915.10 จุด เพิ่มขึ้น 8.38 จุด หรือ +0.17%, ดัชนี DAX ตลาดหุ้นเยอรมันปิดที่ 11,085.44 จุด พุ่งขึ้น 125.49 จุด หรือ +1.14% และดัชนี FTSE 100 ตลาดหุ้นลอนดอนปิดที่ 6,329.93 จุด เพิ่มขึ้น 50.96 จุด หรือ +0.81%
ตลาดหุ้นยุโรปดีดตัวขึ้นหลังจากรายงานการประชุมประจำวันที่ 27-28 ต.ค.ของเฟดระบุว่า เจ้าหน้าที่กำหนดนโยบายส่วนใหญ่ของเฟดมีความเห็นที่สอดคล้องกันว่าเฟดควรจะปรับขึ้นอัตราดอกเบี้ยในการประชุมเดือนหน้า แต่จะเป็นการปรับขึ้นอย่างค่อยเป็นค่อยไป การส่งสัญญาณที่ชัดเจนเช่นนี้ทำให้นักลงทุนคลายความวิตกกังวลเกี่ยวกับความไม่แน่นอนของทิศทางอัตราดอกเบี้ยเฟด นอกจากนี้ นักลงทุนยังเชื่อมั่นว่าเศรษฐกิจสหรัฐมีความแข็งแกร่งพอที่จะรับมือกับการปรับขึ้นดอกเบี้ยได้
หุ้นบีจี กรุ๊ป ปรับตัวขึ้น 1.7% หลังจากมีรายงานว่าทางการออสเตรเลียเปิดทางให้บริษัทรอยัล ดัทช์ เชลล์ เข้าซื้อกิจการบีจี กรุ๊ป มูลค่า 7 หมื่นล้านดอลลาร์สหรัฐ ส่วนหุ้น ThyssenKrupp ซึ่งเป็นผู้ผลิตเหล็กรายใหญ่ของยุโรป พุ่งขึ้น 2.6% หลังจากบริษัทเปิดเผยกำไรเพิ่มขึ้นและยังได้ประกาศแผนเพิ่มการจ่ายเงินปันผล